Ved et grundlovsførhør i Hjørring er en 19-årig kvinde blevet varetægtsfængslet frem til 5. marts efter en trafikulykke tidligt søndag morgen. En 54-årig kvinde blev dræbt, da hun sammen med sin 23-årige søn var ude at gå med aviser. Kort efter kl. 6 fik politiet anmeldelse om ulykken, hvor kvinden, som gik på fortovet på Himmerlandsgade i Aars, var blevet ramt af en bil, ført af en 19-årig spirituspåvirket kvinde, fortæller vagtchef ved Nordjyllands Politi, Bent Højgaard. Kvinden døde af sine kvæstelser. Den 19-årige kvinde kærede fængslingen til landsretten.

Opsummering:
Opdateret 16.50: 19-årig kvindelig spritbilist varetægtsfængslet i to uger for at køre en 54-årig kvinde ihjel i Aars.